Ek het die inligting hieronder verkry vanaf webwerwe, e-posse en Facebook comments. Aan die einde van die artikel het ek al die links na dokumente gelys, as jy vinnig opsoek is na iets.
“Volgens wet is alle kinders in SA skoolpligtig vanaf die begin van die jaar waarin hulle sewe word tot die einde van die jaar waarin hulle vyftien word. Dit beteken hulle moet by ‘n skool ingeskryf word. Indien ouers verkies om self hulle kind te onderrig, moet die kind as tuisskoler geregistreer word by die provinsiale onderwysdepartement. As jy in Gauteng of in die Wes-Kaap woon, sal jy maklik inligting kry op hulle webblaaie. Ander provinsies se webblaaie skiet baie tekort, maar jy kan probeer. Wat die leerinhoud betref, beveel ons aan dat jy die SA Kurrikulum as basis gebruik, al sou jy een of ander kursus koop. Die kurrikulum (CAPS/KAVS) gee vir jou minimum standaarde en is op die internet te kry. Kliek hier.
Jy kan ook met vrymoedigheid gebruik maak van handboeke wat aandui dat hulle CAPS gebaseer is. Weer eens is die handboek ‘n riglyn en nie ‘n voorskrif nie. Dit beteken dit staan jou vry om meer te doen, maar nie minder nie. Jy kan selfs die leerinhoud verander solank jy by die beginsels hou wat in CAPS voorgeskryf word. In hierdie stadium is Geletterdheid en Wiskunde die belangrikste om op te konsentreer. Dit sluit natuurlik leesvaardigheid en syfervaardigheid in. Die CAPS vereistes vir Fondasie Fase (Graad R-3) is hier beskikbaar. Ek het vir jou net een ernstige waarskuwing in kort: moenie in die oggend ‘n Juffrou probeer wees en in die middag ‘n Ma nie. Vir jou kind is jy niks anders as Ma nie, al leer jy hom lees of somme maak. Bly asseblief sy ma onder alle omstandighede.”